Brommende Beer Kind Kostuum. Goedkoop & Véél Keus - Feestkleding365
Maak je kostuum compleet met bijpassende accessoires voor "Brommende Beer Kind Kostuum" BARBAARSE AANVALLE OP PLASE NEEM TOE OP DIERE
Onderwerp: BARBAARSE AANVALLE OP PLASE NEEM TOE OP DIERE Sat Jul 10, 2010 10:53 pm
Uitgeput, vermink en getraumatiseer. Een van die koeie van mnr. Org van der Westhuizen, ’n veeboer naby Fochville, wat Maandag doodgeskiet moes word nadat veediewe haar pote stukkend gekap het. (Beeld)
Fochville. – Dit is ’n gesig wat taai boere aan die hart ruk: verminkte beeste wat bulkend van vrees en pyn op bebloede stompiebene probeer vlug.
140 beeste is die afgelope drie maande hier gesteel en wreedaardig deur ’n bende veediewe vermink.
Die diefstalle verteenwoordig ’n gesamentlike verlies van sowat R1 miljoen net aan beeswaarde onder agt boere in die Fochville-omgewing – sonder inagneming van inkomste­verlies, het Carl van Heerden, een van die boere, aan Beeld gesê.
Die veediewe steel die beeste snags en jaag hulle dan sowat 45 km tot by Lawley, ’n plakkerskamp naby Ennerdale, suid van Johannesburg.
“Van die beeste vrek weens uitputting op pad daarheen,” het Van Heerden gesê.
“By die plakkerskamp kap die diewe die beeste se pote stukkend sodat hulle nie kan weghardloop nie. Dan lê hulle die hele dag daar en bulk van pyn.
“Van hulle probeer selfs op hul verminkte pote opstaan voordat die diewe vroegaand terugkom en hulle slag.”
Dié hartverskeurende toneel het Org van der Westhuizen, ’n veeboer, Maandag begroet toe agt van sy beeste digby Lawley gevind is.
Ses het reeds gevrek en die Dierebeskermingsvereniging moes twee van kant maak.
“Dis ook ’n emosionele verlies, want ons het van hierdie diere met die hand grootgemaak. Ons verloor ook genetika vir teeldoeleindes,” het Van der Westhuizen gesê.
23 van sy beeste is sedert einde Mei gesteel.
Sonnyboy Shabalala, ’n boer, vertel hy het sowat drie weke gelede minstens R110 000 verloor nadat 16 van sy koeie gesteel is.
“Ek het vier teruggekry, vier is dood en vier is so erg gekap dat hulle doodgeskiet moes word.”
Shabalala het gesê die polisie doen niks en dat hy daarom genoodsaak was om twee wagte aan te stel om sy beeste op te pas. Van die ander boere moes geëlektrifiseerde heinings en alarmstelsels installeer.
“Ons huur ook ons eie vliegtuig om na die beeste te soek,” het Van Heerden gesê.
Shabalala, Van Heerden en die ander boere is veral bekommerd omdat veediefstal in hul omgewing die afgelope drie maande drasties toegeneem het, terwyl dit vir hulle voel die polisie trek skouers op.
“Hulle sê dis petty misdaad,” het Van Heerden gesê.
“Ons kry nie saaknommers as ons nie self navraag doen nie.
“Die polisie kom selde uit en het nie nagtoerusting om na gesteelde beeste te soek nie.”
Die vleis van verminkte diere wat deur die boere gevind en van kant gemaak moet word, kan nie verkoop word nie omdat beeste lewend by slagpale geslag moet word.
Van Heerden meen die polisie behoort meer klopjagte te doen om die leiers van die diefstalbendes vas te trek.
“Ons weet nie meer wat om te doen nie. As dit so aangaan, sal boere opgee. Wie gaan dan melk en vleis produseer?”
- Veediewe het vandeesweek 18 koeie en 22 kalwers ter waarde van sowat R178 400 op die plaas van André Botha, president van Agri Gauteng, gesteel, berig Sarel van der Walt.
‘Bêre boewe weg’
Freek Tomlinson, hoofbestuurder van Agri Gauteng, sê: “Ons is bewus van die probleem in die Fochville-omgewing.” Volgens hom vergader Agri Gauteng en die boere Dinsdag saam met die Suid-Gautengse veediefstaleenheid.
Tomlinson stem saam dat ’n sindikaat heel moontlik doenig is. “Veediefstal word al hoe meer georganiseerd. Dit bedreig veral die voortbestaan van kleinboere en grondhervormingsboere.
“Die enigste oplossing is om veediefstaleenhede uit te brei, beter polisiëring en om die skuldiges te vervolg en weg te bêre (in die tronk).”
‘Polisie 24 uur beskikbaar’
Die polisie gaan wel uit na boere wat veediefstalle aanmeld en daar is selfs ’n spoorsnyer wat help om beeste en diewe te soek, sê lt.kol. Hennie Maas, bevelvoerder van die Fochville-polisiekantoor.
Sy lede doen patrollies snags en is 24 uur op bystand, maar dis nie maklik om ’n veedief te vang nie. “Hulle beweeg in die nag en as die dier eers weg en geslag is, is daar niks wat die dief met die misdaad verbind nie.”
Volgens Maas is een veediefstalsaak in April, drie in Mei en vyf in Junie daar aangemeld. “As sake nie aangemeld word nie, kan ons niks daaraan doen nie. As boere ontevrede is met ons hantering van die sake, moet hulle my self kom sê.” Maas sê “die hel sal draai” as hy moet hoor sy polisielede gaan nie uit na veediefstaltonele nie. “Wat met die diere gedoen word, is barbaars.”
Hy meen ’n sindikaat is moontlik doenig, maar sê veediefstal neem gewoonlik in die winter toe.
POS GESTUUR DEUR : KVB NUUSKAMER